ดาวโจนส์-ทองคำปิดพุ่งแรงรับข่าว "ไบเดน" จ่อชนะเลือกตั้ง
หุ้นดาวโจนส์ปิดทะยาน 542.52 จุดรับข่าว"ไบเดน"ใกล้คว้าชัยเลือกตั้งผู้นำสหรัฐ ด้านราคาน้ำมัน ลดลง 36 เซนต์ ขณะที่ทองคำพุ่ง 50.60 ดอลลาร์
6 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 28,390.18 จุด เพิ่มขึ้น 542.52 จุด หรือ +1.95% ขณะที่ดัชนี เอสแอนด์พี 500 ปิดที่ 3,510.45 จุด เพิ่มขึ้น 67.01 จุด หรือ +1.95% ส่วนดัชนี แนสแดค ปิดที่ 11,890.93 จุด เพิ่มขึ้น 300.15 จุด หรือ +2.59%
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อวันที่ 5 พ.ย. ได้แรงหนุนจากการคาดการณ์ที่ว่า โจ ไบเดน ผู้สมัครจากพรรคเดโมแครต ดูเหมือนจะคว้าชัยเหนือประธานาธิบดีโดนัลด์ ทรัมป์ จากรีพับลิกัน แม้ยังคงนับไม่แล้วเสร็จ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคม ลดลง 36 เซนต์ ปิดที่ 38.79 ดอลลาร์ ด้านเบรนต์ทะเลเหนือลอนดอน งวดส่งมอบเดือนมกราคม ลดลง 30 เซนต์ ปิดที่ 40.93 ดอลลาร์ต่อบาร์เรล
ราคาทองคำตลาดโคเม็กซ์งวดส่งมอบเดือนธันวาคม เพิ่มขึ้น 50.60 ดอลลาร์ ปิดที่ 1,946.80 ดอลลาร์ต่อออนซ์